長安有狹斜行二首  其一
作者：曹勛
朝代：宋

paragraphs: 長安有狹斜，劣劣通香轂。
道逢二少童，問君住何曲。
我家本神京，住近濯龍北。
長子爵執圭，次子爲相國。
小生無高位，校讐在天祿。
三子俱下來，游人住行足。
三子俱入門，金紫照華屋。
三子俱升堂，戲綵弄絲竹。
大婦縫羅襦，中婦裁冰縠。
小婦調鳴箏，切切聲相續。
丈人幸安坐，置酒奏新曲。